HTC U12 Plus lækket forud for maj-lancering

Venturebeats Evan Bless har delt et billede af det kommende HTC-flagskib, HTC U12 Plus, på sin Twitter-profil. Og har han ret – som han ofte har – vil telefonen få skærm til kant, et horisontalt dualkamera-system og en fingeraftrykssensor på bagsiden.

Ifølge tidligere læk vil U12 Plus være udrustet med en seks tommer stor skærm i WQHD+ opløsning (Wide Quad High Definition). Det vil være en potent sag med Qualcomms seneste processor, Snapdragon 845, der også driver Samsung Galaxy S9 (i visse lande) og Sonys Xperia XZ2. Den siges at have 6 gigabyte RAM og 256 gigabyte lagerplads, mens kamerasystemet skulle bestå af en 12 megapixel og en 16 megapixel på bagsiden og to 8 megapixel kameraer på fronten.

Det bliver mere end interessant at se, om HTC U12 Plus kan få Taiwan-firmaet ind på landkortet igen – som vi så på Mobile World Congress i sidste måned, skal den op mod imponerende konkurrenter. Ikke mindst Galaxy S9, Huawei P20 (der lanceres sidst i marts) og Sony Xperia XZ2.

Herunder Evan Bless originale tweet:

This is the HTC U12+ https://t.co/LP9OX5xHlO pic.twitter.com/fi7BGkj6l5

— Evan Blass (@_evanblass_) March 15, 2018

HTC U12 Plus lækket forud for maj-lancering